ОьрчIал луттирал байрандалувух |\nОьрчIал луттирал байрандалувух\nЩалагу Аьрасатнаву интнил каникуллай аьдатравун дагьну дур оьрчIал луттирдал ва музыкалул нюжмар кIицI лаглагисса шадлугъру дуллалаву. Москавлив хьусса оьрчIал луттирдал ва музыкалул нюжмарданун хас дурсса мероприятиялул сакиншинначиталну хьунни Дунияллул халкьуннал музыкалул ишккаккултрал союз, Чичултрал ва Композитортурал союзру, оьрчIал фондру ва цаймигу идарартту.\nДагъусттаннал чулуха ми­кку гьуртту хьунни Аьрасатнал искусствалул лайкь хьусса ишкка­кку, ДР-лул Музыкантътурал союзрал правлениялул председатель Хан Баширов.\nШиккува кIицI лаган, Хан Баширов Москавлив ва Центральный федерал округрал шагьрурдай хъанахъисса оьрчIал къат­рал, реабилитациялул ва гериат­рический центрдал оьрчIансса ихIсандалул акциярдавухгу цимилгу гьуртту хьуссар.\nМашгьурсса музыкант ва ххуллухгу гъирарай хьунаавкьунни ялун нанисса никиращал. Бувсунни оьрчIахь зунттал билаятрал авадан­сса тарихрая, щаллу бунни цала композицияртту, дурккунни Дагъусттаннал шаэртурал назмурду, ккаккан дунни цува гьур­ттуну ларсъсса кинордавасса фрагментру.\nМероприятиялул лагрулий ца яла дакIний личIанмур бутIану хьунни Расул ХIамзатовлул гьай­калдануцI тIутIив дишаву.\nПредыдущая записьБюхъаннав, Бархъал, вил улча!Следующая записьДагъусттаннайн цал увкIма кIилчингу учIан мюхтажну зана шайссар